
R A P O R T

asupra propunerii legislative pentru modificarea şi completarea art.20 din Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru modificarea şi completarea art.20 din Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică, trimisă comisiei cu adresa nr. 290 din 25 august 2003.


La întocmirea prezentului raport, Comisia a avut în vedere avizele Consiliului Legislativ şi Comisiei pentru buget, finanţe şi bănci, precum şi punctul de vedere al Guvernului.

Comisia a fost sesizată cu dezbaterea şi avizarea pe fond a propunerii legislative mai sus menţionată în procedură obişnuită.

Propunerea legislativă face parte din categoria legilor ordinare, conform prevederilor constituţionale, şi are ca obiect de reglementare modificarea şi completarea art.20 din Legea nr.154/1998 privind sistemul de stabilire a salariilor de bază în sectorul bugetar şi a indemnizaţiilor pentru persoanele care ocupă funcţii de demnitate publică, în sensul eliminării caracterului unic, fix al indemnizaţiei lunare de remunerare a activităţii, corespunzător funcţiei de demnitate publică şi introducerii unui nou alineat prin care persoanele alese sau numite într-o funcţie de demnitate publică să beneficieze de sporul de 15% din indemnizaţia lunară cuvenită potrivit legii, pentru titlul ştiinţific de “doctor” pe care-l deţine.
Comisia propune Plenului aprobarea propunerii legislative întrucât în cadrul autorităţilor publice centrale sau locale, o parte din cei ce ocupă funcţii de demnitate publică, alese sau numite, deţin titlul ştiiţific de “doctor” şi contribuie considerabil, prin calitatea activităţii pe care o desfăşoară, fără să beneficieze de sporul de 15%, prevăzut de Ordonanţa de urgenţă a Guvernului nr.192/2002 privind reglementarea drepturilor de natură salarială ale funcţionarilor publici.

Pentru corelarea prevederilor legale în acest domeniu se propune ca sporul de 15% pentru titlul ştiinţific de “doctor” să se aplice şi asupra indemnizaţiilor cuvenite funcţiilor de demnitate publică alese sau numite în funcţie.

La lucrările comisiei au fost prezenţi 19 deputaţi, din totalul de 21 membri ai comisiei.

În urma dezbaterii propunerii legislative în şedinţa din data de 22 iunie 2004, Comisia propune admiterea acesteia cu o modificare.
I. Amendament admis
În urma dezbaterii, Comisia propune adoptarea propunerii legislative cu următorul amendament:

	Nr. crt.
	Text iniţial
	Text propus de comisie

(autorul amendamentului)
	Motivarea

propunerii amendamentelor

	0
	1
	2
	3

	1
	Art. Unic, punctul 2
2. La articolul 20, după alineatul (3) se introduce un nou alineat, alin.(4), cu următorul cuprins:

“(4) Persoanele alese în funcţie potrivit prevederilor Constituţiei României sau numite în funcţii de demnitate publică, în cadrul autorităţilor publice centrale sau locale, care posedă titlul ştiinţific de “doctor” beneficiază de un spor de 15% din indemnizaţia lunară cuvenită potrivit legii.”

	Se propune reformularea textului după cum urmează:

“2. La articolul 20, după alineatul (3) se introduce un nou alineat, alin.(4), cu următorul cuprins:

“(4) Persoanele care ocupă funcţii de demnitate publică, în cadrul autorităţilor publice centrale sau locale, care posedă titlul ştiinţific de “doctor” beneficiază de un spor de 15% din indemnizaţia lunară cuvenită potrivit legii, dacă îşi desfăşoară activitatea în domeniul pentru care posedă titlul ştiinţific respectiv, în conformitate cu prevederile fişei postului, a regulamentului de organizare şi funcţionare sau cu hotărârea conducerii autorităţii publice respective.”
Autor: Comisia pentru muncă şi protecţie socială
	Se respectă astfel prevederile din actele normative care reglementează această materie şi în acelaşi timp se evită o discriminare a celor care ocupă o funcţie de demnitate publică.


Comisia a aprobat propunerea legislativă în forma prezentată în acest raport, cu unanimitate de voturi.

